## Zakon o izmjenama i dopunama Zakona o državnoj potpori u poljoprivredi, ribarstvu i šumarstvu

### NN 85/2008 (21.7.2008.), Zakon o izmjenama i dopunama Zakona o državnoj potpori u poljoprivredi, ribarstvu i šumarstvu

# HRVATSKI SABOR

2733

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DRŽAVNOJ POTPORI U POLJOPRIVREDI, RIBARSTVU I ŠUMARSTVU

Proglašavam Zakon o izmjenama i dopunama Zakona o državnoj potpori u
poljoprivredi, ribarstvu i šumarstvu, kojega je Hrvatski sabor donio na sjednici
9. srpnja 2008. godine.
Klasa: 011-01/08-01/94
Urbroj: 71-05-03/1-08-2
Zagreb, 15. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O DRŽAVNOJ POTPORI U POLJOPRIVREDI, RIBARSTVU I ŠUMARSTVU

Članak 1.
U Zakonu o državnoj potpori u poljoprivredi, ribarstvu i šumarstvu (»Narodne
novine«, br. 87/02., 117/03., 82/04., 12/05. – ispravak, 85/06., 141/06. i
134/07.) naziv Zakona mijenja se i glasi: »Zakon o državnoj potpori u
poljoprivredi i ribarstvu«.
Članak 2.
U članku 3. stavku 7. riječ: »dvije« zamjenjuje se riječju: »jedne«.
Članak 3.
U članku 4. stavku 3. riječi: »Ministarstvu poljoprivrede i šumarstva«
zamjenjuju se riječima: »Ministarstvo poljoprivrede, ribarstva i ruralnog
razvoja« (u daljnjem tekstu: Ministarstvo).
Članak 4.
U članku 12. riječi: »1. siječnja 2008.« zamjenjuju se riječima: »1. siječnja
2010. », a riječi: »i šumarstva« brišu se.
Članak 5.
U članku 14. točki 7. iza riječi: »repa bijela« dodaje se riječ: »krumpir«.
Točka 9. mijenja se i glasi:
»9. sjemenski usjevi jesu usjevi pšenice, pšenoraži, raži, ječma, zobi,
kukuruza, šećerne repe, soje, suncokreta, uljane repice, duhana, krumpira,
krmnog bilja, povrća i ostalog bilja za koje je u skladu s posebnim propisom
Zavod za sjemenarstvo i rasadničarstvo izdao Certifikat o sjemenu na pakiranju i
Certifikat o sjemenu uz otpremnicu, ili je za najniže kategorije sjemena
dobavljač izdao Certifikat proizvođača,«.
Članak 6.
U članku 15. stavku 1. riječi: »poljoprivredi, ribarstvu i šumarstvu« zamjenjuju
se riječima: »poljoprivredi i ribarstvu«.
U stavku 2. riječi: »poljoprivrede, šumarstva i vodnoga gospodarstva« zamjenjuju
se riječima: »poljoprivrede, ribarstva i ruralnog razvoja«.
Članak 7.
U članku 16. stavku 1. riječ: »deklariranog« zamjenjuje se riječju:
»nadziranog«.
Članak 8.
Članak 21. mijenja se i glasi:
»(1) Korisnici poticaja za sjemenske usjeve jesu poljoprivredna gospodarstva
upisana u Upisnik dobavljača sjemena.
(2) Usjev za koji se ostvaruje poticaj mora biti priznat sjemenskim nakon
obavljenoga nadzora Zavoda za sjemenarstvo i rasadničarstvo ili dobavljača kojem
je Zavod odobrio obavljanje nadzora pod stručnom kontrolom sukladno posebnom
propisu.«
Članak 9.
Članak 22. mijenja se i glasi:
»Poticaj za sjemenske usjeve isplaćuje se korisniku jednokratno, a na temelju
zahtjeva i dokumenata koje će ministar propisati posebnim propisom.«
Članak 10.
Članak 25. mijenja se i glasi:
»(1) Korisnici poticaja za proizvodnju sadnog materijala jesu proizvođači
upisani u Upisnik dobavljača sadnog materijala.
(2) Poticaj za proizvodnju sadnog materijala iz stavka 1. ovoga članka ostvaruje
se za cijepove vinove loze, sadnice voćnih vrsta skupine I. i skupine II. i
maslina proizvedenih u Republici Hrvatskoj.
(3) Poticaj za proizvodnju sadnog materijala korisnici poticaja ostvaruju na
temelju zahtjeva i dokumenata koje će ministar propisati posebnim propisom.«
Članak 11.
U članku 35.a brojka: »100« zamjenjuje se brojkom: »80«.
Članak 12.
Članak 48.b mijenja se i glasi:
»(1) Korisnici potpore dohotku II. skupine jesu nekomercijalna gospodarstva čiji
nositelj ili član ne udovoljava uvjetima za ostvare­nje potpore dohotku iz I.
skupine, a u trenutku podnošenja zahtjeva za potporu dohotku:
– korisnik je mirovine kao poljoprivrednik ili
– nezaposlen je ili
– ima status osiguranika mirovinskog osiguranja u svojstvu poljoprivrednika ili
– ima najmanje 65 godina starosti, a ne ostvaruje dohodak po osnovi samostalnog
ili nesamostalnog rada niti mirovinu.
(2) Iznos godišnje potpore dohotku za II. skupinu korisnika iznosi 5.000,00 kuna
po nositelju ili članu nekomercijalnoga gospodarstva, a najviše 10.000,00 kuna
po poljoprivrednom gospodarstvu.«
Članak 13.
U članku 50. stavku 1. riječi: »ili šumarstvom« brišu se.
U stavku 2. točka 2. briše se.
Dosadašnja točka 3. postaje točka 2.
Članak 14.
Članak 51. mijenja se i glasi:
»(1) Korisnici prava na nepovratna sredstva u sklopu modela kapitalnih ulaganja
jesu poljoprivredna gospodarstva te fizičke i pravne osobe koje se bave
ribarstvom.
(2) Nepovratna sredstva u smislu modela kapitalnih ulaganja odnose se na udio
sredstava iz državnog proračuna kojima Ministarstvo sudjeluje u financiranju
ukupne vrijednosti investicije.
(3) Zahtjev za odobrenje nepovratnih investicijskih sredstava podnosi se
Ministarstvu.
(4) Odluku o odobrenju nepovratnih sredstava donosi ministar.
(5) Ministar imenuje i propisuje način rada Povjerenstva za praćenje modela
kapitalnih ulaganja koje prati provedbu te predlaže ministru poboljšanja u
provedbi modela te Povjerenstva za prigovore koje predlaže ministru donošenje
odluka o prihvaćanju ili odbacivanju prigovora.
(6) Uvjete i način podnošenja zahtjeva, najviše i najniže iznose nepovratnih
sredstava, udjele nepovratnih sredstava u ukupnoj vrijednosti investicije,
odnosno kredita kao i ostale uvjete propisat će ministar uz mišljenje
Ministarstva financija.«
Članak 15.
U Dodatku II. ovoga Zakona, osnovno plaćanje po jedinici za krave dojilje
mijenja se i glasi: »1.500«.
Članak 16.
Dodatak III. koji je prilog i sastavni dio Zakona o državnoj potpori u
poljoprivredi, ribarstvu i šumarstvu (»Narodne novine«. br. 87/02., 117/03.,
82/04. – ispravak, 85/06., 141/06. i 134/07.) zamjenjuje se novim Dodatkom III.
koji je prilog i sastavni dio ovoga Zakona i objavljuje se uz ovaj Zakon.
Članak 17.
Odredba članka 2. ovoga Zakona primjenjuje se i na korisnike državne potpore
koji su primjenom članka 3. stavka 7. Zakona o državnoj potpori u poljoprivredi,
ribarstvu i šumarstvu (»Narodne novine«, br. 87/02., 117/03., 82/04., 12/05. –
ispravak, 85/06., 141/06. i 134/07.) izgubili mogućnost podnošenja novog
zahtjeva na stjecanje prava na državnu potporu određenu Zakonom po proteku dvije
godine računajući od dana konačnosti rješenja kojim poljoprivredni inspektor
naređuje korisniku povrat sredstava.
Članak 18.
Ovaj Zakon stupa na snagu osmoga dana od dana objave u »Narodnim novinama«.
Klasa: 320-01/08-01/01
Zagreb, 9. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

DODATAK III.

|  |  |  |
| --- | --- | --- |
| Opis | Jedinica | Minimalna poticana količina |
| Model poticanja proizvodnje |  |  |
| *Poticanje ratarskih kultura* | | |
| Krušna žita i pivski ječam | ha | 1,00 |
| Soja | ha | 1,00 |
| Ostala žita | ha | 1,00 |
| Uljarice | ha | 1,00 |
| Uljana repica za proizvodnju biodizela | ha | 1,00 |
| Ostalo industrijsko bilje | ha | 1,00 |
| Krmno bilje | ha | 1,00 |
| Šećerna repa | ha | 1,00 |
| Duhan | kg | sva isporučena količina |
| Povrće | ha | 0,50 |
| Povrće za industrijsku preradu | ha | 0,50 |
| Merkantilni krumpir | ha | 1,00 |
| Ljekovito bilje (za svaku pojedinu kulturu) | ha | 1,00 |
| Sjemenski usjevi | ha | svi priznati usjevi |
| *Poticanje sadnog materijala, višegodišnjih nasada i maslinovog ulja* | | |
| Sadni materijal | kom | sav priznati sadni materijal |
| Matičnjaci loznih i voćnih podloga (podizanje nasada) | ha | 0,1 |
| Matičnjaci loznih i voćnih plemki (podizanje nasada) | ha | 0,1 |
| Vinogradi (godišnja plaćanja) | ha | 0,25 |
| Vinogradi (podizanje nasada) | ha | 0,25 |
| Voćarstvo (godišnja plaćanja) | ha | 0,50 |
| Jagode i hmelj (godišnja plaćanja) | ha | 0,50 |
| Voćarstvo I. skupina i hmelj (podizanje nasada) | ha | 0,50 |
| Voćarstvo II. skupina (podizanje nasada) | ha | 0,50 |
| Masline | stablo | 30 |
| Prerada ploda masline | kg | 800 |
| Masline (podizanje nasada) | ha | 0,50 |
| Maslinovo ulje | litra | 100 |
| Lavanda i buhač (godišnja plaćanja) | ha | 0,25 |
| Lavanda (podizanje nasada) | ha | 0,25 |
| Poticanje stočarstva i stočarskih proizvoda | | |
| Mlijeko (kravlje) | litra | 6.000 |
| Mlijeko (ovčje i kozje) | litra | 500 |
| Utovljena junad | grlo | 1 |
| Utovljena telad za bijelo meso | grlo | 10 |
| Utovljene svinje | grlo | 10 |
| Utovljeni kunići | kom. | 500 |
| Mliječne krave | grlo | 1 |
| Prvotelke | grlo | 1 |
| Krave u sustavu krava-tele | grlo | 10 |
| Krave dojilje | grlo | 1 |
| Ovce i ovnovi, odnosno koze i jarčevi za rasplod | grlo | 10 |
| Rasplodne krmače | grlo | 1 |
| Rasplodne kobile i pastusi | grlo | 1 |
| Prvoždrepke | grlo | 1 |
| Roditeljske rasplodne pilenke | kom. | 1.000 |
| Pčelinje zajednice | košnica | 30 |
| Med | kg | 450 |
| Matice pčela | komada | 100 |
| Ženke uzgojno valjanih kunića | komada | 25 |
| Poticanja ekološke proizvodnje | | |
| Ekološka proizvodnje (ukupno za sve kulture) | ha | 0,25 |
| Poticanje ribarstva | | |
| Uzgoj autohtonih vrsta bijele morske ribe | kg | 3.000 |
| Uzgoj školjaka – dagnje | kg | 3.000 |
| Uzgoj školjaka – kamenice | kom. | 3.000 |
| Riblja mlađ | kom. | 100.000 |
| Uzgoj slatkovodne ribe I. skupine | kg | 3.000 |
| Uzgoj slatkovodne ribe II. skupine | kg | 2.000 |
| Ulov male plave ribe | kg | 10.000 |
| Riblji proizvodi I. skupine | kg | 250 |
| Riblji proizvodi II. skupine | kg | 1.000 |
| Riblji proizvodi III. skupine | kg | 2.000 |
| Riblji proizvodi IV. skupine | kg | 3.000 |
| Model ruralnog razvitka |  |  |
| *Program očuvanja izvornih i zaštićenih pasmina* | | |
| Goveda | grlo | 1 |
| Konji | grlo | 1 |
| Svinje | grlo | 1 |
| Ovce | grlo | 1 |
| Koze | grlo | 1 |
| Magarci | grlo | 1 |
| Kokoš hrvatica | kljun | 5 |
| Zagorski puran | kljun | 5 |

Zakon, NN 85/2008-2733
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)